AARHUS: Rekorden for flest biler på en enkelt afgang mellem Aarhus og Odden ligger tilbage i maj 2015, hvor vogndækket på Express 2 blev fyldt med 363 biler. Den rekord vil Molslinjens skibsassistenter forsøge at slå med Molslinjens nyeste hurtigfærge, Express 4.

Rekordforsøget på turen over Kattegat sker med afgangen fra Aarhus fredag 10. maj klokken 10.45.

Det fortalte Molslinjen i en pressemeddelelse mandag morgen.

For at det kan lykkes kræver det hjælp fra bilisterne.

- Vi skal have god tid til lastningen. Det betyder, at på afgangen for rekordforsøget skal vi have gæsterne til at møde ekstra tidligt op. For at være sikker på at få alle med skal vi have en time til at laste færgen, skriver Molslinjens kommercielle direktør, Jesper Skovgaard i pressemeddelelsen.

Til gengæld for at møde op i god tid, vil alle gæster kunne prøve den nye færge på turen over Kattegat til 99 kroner.

Og den pris var åbenbart noget, som passagererne kunne forstå. Allerede få timer efter, at Molslinjen fortalte om rekordforsøget, kunne rederiet nemlig melde alt udsolgt på afgangen fra Aarhus.

- Ja, det er gået helt crazy hurtigt, fortalte PR- og kommunikationschef hos Molslinjen Jesper Maack, da Århus Stiftstidende fangede ham på telefonen mandag middag.